stanford-oval/wikipedia huggingface dataset:
קיק אם ג'ני
גאוגרפיה

קיק אם ג'ני הוא תוצר טיפוסי של אזור הפחתה. הקרום האוקייני של הלוח הדרום-אמריקאי, שסלעיו נוצרו מתור היורה ועד תור הקרטיקון, שוקע בקצב של 2 ס"מ בשנה מתחת ללוח הקריבי. געשיות שמקורה בהיווצרות מאגמה מתחת לאזור ההפחתה יצרה את הקשת הגעשית של האנטילים הקטנים, שרשרת מתפתלת של איים געשיים שאורכה כ-850 קילומטרים, בין פוארטו ריקו לוונצואלה. בקשת האיים קיימים הרי געש נוספים הידועים בפעילותם הגעשית: פלה במרטיניק, לה סופרייר בגוואדלופ, סופרייר הילס (Soufrière Hills) במונטסראט ולה סופרייר בסנט וינסנט. קיק אם ג'ני הוא הר הגעש הפעיל הדרומי ביותר בקשת האיים, והר הגעש התת-מימי היחיד בה.
קיק אם ג'ני הוא הר געש תת-מימי פעיל, הר מצולה השוכן כ-8 קילומטרים צפונית לאי גרנדה, וכ-8 קילומטרים מערבית לאי רונד שבשרשרת האיים הגרנדינים באנטילים הקטנים שבים הקריבי. ההר מתנשא לגובה 1,300 מטרים מעל לקרקעית הים על המדרון הפנימי התלול של רכס האיים האנטילים. קוטר בסיסו כ-5 קילומטרים. קוטר לוע הר הגעש 350 מטרים ושוליו נמצאים בין 180 מטרים ל-190 מטרים מתחת לפני המים, וגובה זה לא השתנה משנת 1962. במקומות אחדים נטען כאילו גובה ההר הולך וגדל וכי ב-1962 נמדד גובהו מתחת לפני המים בכ-235 מטרים, וב-1982 נמדד גובהו כ-150 מטרים מתחת לפני הים, ולכן ההר צפוי לעלות במאה ה-21 מעל פני המים, אבל נתונים אלו מתייחסים לכיפת לבה זמנית שצמחה בתוך הלוע והתמוטטה בין 1988 ל-1990.
בשל סכנת ההתפרצות הוכרז אזור בקוטר 3 קילומטרים מעל ההר כאזור האסור בשיט.
היסטוריה של התפרצויות

הרישום ההיסטורי הראשון של פעילות הר הגעש הוא מ-1939, אף שההר התפרץ פעמים רבות קודם למועד זה. ב-13–24 ביולי 1939 התרחשה התפרצות געשית ששילחה עמוד התפרצות של קיטור ושברי סלעים שפרץ מעל לפני המים לגובה של 275 מטרים, וחוללה סדרה של צונאמי שהגיעו לגובה שני מטרים כאשר הגיעו לחופי גרנדה והאיים הגרנדינים הדרומיים הסמוכים. צונאמי קטן הגיע גם לחוף המערבי של ברבדוס בצורת גל ים מפתיע ששטף את כביש החוף.
הר הגעש התפרץ לפחות בשנים עשר מקרים נוספים בין 1939 ל-2001 (ההתפרצות האחרונה הייתה ב-4 בדצמבר 2001), והוא לכן הר הגעש הפעיל ביותר כיום בקשת הגעשית של האנטילים הקטנים, אם כי אף אחת מההתפרצויות לא הייתה גדולה כמו ההתפרצות של 1939, ומרבית ההתפרצויות זוהו רק הודות לרישום בסייסמוגרפים. עם זאת, את ההתפרצויות הגדולות יותר ניתן היה לשמוע מתחת למים או על החוף בסמוך להר הגעש כרעם עמוק.
סקר באמצעות צוללת רובוטית ב-2003 זיהה לוע שבו פומרלות פעילות הפולטות בועות גזים חמים וקרים. בסקר זה נקבע כי פסגת ההר בגובה 180 מטרים מתחת לפני המים. נאספו דוגמיות של בזלת אוליבינית. מבנה בצורת קשת שהתמוטט על המדרון המערבי הוא ככל הנראה המקור למפולת סלעים תת-מימית המשתרעת למרחק 15 קילומטרים מערבה במורד הרכס כלפי אגן גרנדה.
הערות שוליים

1 2 3  אתר Global Volcanism Program
↑  ?How did Kick 'em Jenny get its name
↑  Subduction and Volcanic Arc
↑  The Lesser Antilles island arc
↑  The Lesser Antilles Island Arc: Structure and Geodynamic Evolution
↑  Kick 'em Jenny  אתר אוניברסיטת אורגון
↑  ?Kick 'Em Jenny Ready to Blow
↑  Island Profiles Grenada - Kick `em Jenny
↑  The volcano adventure guide עמוד 11
קרחון הינקלי

| --- | --- |
אין תמונה חופשית
 מידע כללי
 מיקום:  אזור הברית האנטארקטית 
 קואורדינטות:  78°27′00″S 85°20′00″W﻿ / ﻿78.45°S 85.3333°W﻿ / -78.45; -85.3333
  (למפת אנטארקטיקה מוגדלת) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיקרחון הינקלי(למפת אנטארקטיקה רגילה) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומיקרחון הינקלי
 
מפת מרכז ודרום רכס סנטינל
קרחון הינקלי (באנגלית: Hinkley Glacier) הוא קרחון ברכס סנטינל, בהרי אלזוורת', בארץ אלזוורת' שבאנטארקטיקה.
קרחון הינקלי זורם לכיוון צפון-מזרח החל מפסגת קורבט ומפסגת שנינג של מסיב וינסון.
הקרחון זורם בין הר סגרס ורכס זינסמייסטר ונשפך אל קרחון דייטר, דרומית-מזרחית מפסגת נבסקה, וצפונית-מערבית ממצוק סיפיי.
היסטוריה

שמו של הקרחון ניתן לו בשנת 2006 על ידי הוועדה המייעצת לשמות אנטארקטיים.
הקרחון נקרא על שם טוד ק. הינקלי (Todd K. Hinkley), בין השנים 2001–2006, דירקטור טכנולוגיה, במעבדת ליבת הקרח הלאומית (National Ice Core Laboratory) של הסקר הגאולוגי של ארצות הברית, הממוקמת בדונוור שבמדינת קולורדו שבארצות הברית.
קסציוקוביצ'י (מחוז משנה)

מחוז משנה קסציוקוביצ'י (בבלארוסית: Касцюковіцкі раён; ברוסית: Костюковичский район) הוא אחד מ-21 מחוזות משנה מנהליים של מחוז מוהילב שבמזרח בלארוס. מרכזו המנהלי היא העיר קסציוקוביצ'י.
דמוגרפיה

בתקופת עריכת מפקד האוכלוסין של בלארוס (2009) (אנ'), מנתה אוכלוסיית מחוז המשנה קסציוקוביצ'י 26,410 בני אדם. האוכלוסייה הצטמצמה ובשנת 2016 נמנו במחוז המשנה 23,504 בני אדם. ההרכב האתני של האוכלוסייה במחוז היה ב-2009: 91.57% בלארוסים, 6.75% רוסים, 1.19% אוקראינים ו-0.69% אחרים. שפות הדיבור הנפוצות: בלארוסית (73.39%) ורוסית (26.02%).
קרוסין קריק

קרוסין קריק (באנגלית: Kerosene Creek) הוא נחל מים חמים הממוקם כ-30 קילומטרים דרומית לעיר רוטורואה, השוכנת באי הצפוני של ניו זילנד.
השם קרוסין קריק (ערוץ הקרוסין) ניתן לו משום שכאשר מתקרבים אליו ניתן לחוש בריח דומיננטי של נפט, וזאת כתוצאה מריכוז הגופרית הגבוה שבמים, ומשום שאינו מעיין רגיל אשר מימיו עומדים, כשאר המעיינות החמים המאפיינים את האי הצפוני של ניו זילנד, אלא מתקיימת בו זרימת מים חמים של ממש, ולכן נקרא ערוץ.
קרוסין קריק אינו נמצא על ציר טיולים נפוץ, וכתוצאה מכך המקום אינו הומה אדם, כשאר המקומות המטוילים בניו זילנד, ונשאר נקי. בנתיב הערוץ, בתוך היער, שוכן מפל קטן ומתחתיו אזור רחצה, שבו מתאפשרת הרחצה גם בחודשי השנה הקרים.
קושיצה

ערך זה עוסק בעיר בסלובקיה. אם התכוונתם לכפר בפולין, ראו .
קוֹשִׁיצֶה (סלובקית: Košice, הונגרית: Kassa, במקורות יהודיים : קאשוי), בירת המחוז הדרומי של מזרח סלובקיה, מחוז קושיצה, והעיר השנייה בגודלה בסלובקיה.
גאוגרפיה

קוֹשִׁיצֶה נמצאת בחלקה המזרחי של סלובקיה, בעמק הנהר הורנד (Hornád) במישור קושיצה, מוקפת ברכס הרי צְ'יֶרֶנָה הוֹרה (Čierna Hora) מצפון, ובגבעות וולובסקה וְרְכִי (Volovské vrchy) ממערב. העיר נמצאת בגובה 208 מטר מעל פני הים.
אוכלוסייה

בעיר מתגוררים כ-240,000 תושבים. בצפיפות של 968 אנשים לקמ"ר. שמינית מתושבי העיר אינם סלובקים, ומתפלגים לשיוך אתני באופן הבא: כ-9,000 הונגרים, כ-5,000 צוענים, כ-3,000 צ'כים, כ-1,300 רוסינים, כ-1,000 אוקראינים וכ-5,000 ששיוכם האתני אינו ידוע. ישנם בעיר גם גרמנים, מוראבים, פולנים, בולגרים, מאות בודדות של יהודים וכ-700 בעלי שיוכים אתנים נוספים.
היסטוריה

ב-1230 נזכרת קושיצה בפעם הראשונה כישוב - עיר (villa), ברישומי רכישת קרקעות.
ב-1281 נזכרת לראשונה העיר כ-civitas, במקום כישוב - עיר. מאותה השנה קיים גם החותם העתיק ביותר הידוע של העיר. בסביבות 1290 היה כבר מרכז העיר מוקף חומה.
ב-1290 השיגה העיר עצמאות בענייני הכנסייה, החוק, המשפט וזכות השימוש בביצורים. ב-1307 היה לה מטבע משלה.
בעקבות שרפה גדולה שפקדה את העיר ב-13 באפריל 1556, וגרמה נזקים כבדים, ביקשה מועצת העיר פטור ממס ל-8 שנים מהשליט. ב-1657 הוקמה האוניברסיטה הראשונה בעיר. באוניברסיטה היו 3 פקולטות: שפות, פילוסופיה ותאולוגיה.
ב-1906 הובאו לקבורה בקתדרלה בקושיצה עצמותיו של הגיבור הלאומי ההונגרי פרנץ ראקוצי, שמת בגלות בטורקיה ב-1735.
ב-2 בנובמבר 1938 החליטו המעצמות בבוררות וינה הראשונה כי דרום סלובקיה, לרבות קושיצה, תימסר להונגריה. ב-10 בנובמבר (ט"ז בחשוון) נכנסו ההונגרים לקושיצה ושמה חזר להיות Kassa (קאשה).
ב-19 במרץ 1944 נכנסו הגרמנים להונגריה ובאפריל אספו את היהודים מקושיצה וסביבתה לבית החרושת ללבנים ומשם נשלחו למחנה ההשמדה אושוויץ.
ב-19 בינואר 1945 שוחררה העיר מידי הנאצים, על ידי הצבא האדום. ב-1964 הגיעה אוכלוסייתה לכדי מאה אלף תושבים.
יהודים

עדויות לנוכחות יהודית בקושיצה מופיעות כבר במאה ה-15 ובמאה ה-16. מסמך משנת 1524 מזהה את מנהל המטבעה המקומית כיהודי ומסמך אחר מזכיר שגם קודמו היה יהודי. ככל הנראה היהודים עזבו את קושיצה וחזרו לסביבות העיר בסוף המאה ה-17 ותחילת המאה ה-18. היהודים התגוררו בסביבת קושיצה והגיעו אליה לסחור בימי השוק ובירידים, אך לא הורשו ללון בעיר והם התגוררו בעיקר ברוזנופצ'ה. מדיניות זאת הייתה פשרה בין דרישת הסוחרים הגויים שלא יינתן ליהודים להתגורר בסביבות העיר כלל, לבין בקשות היהודים להתגורר בעיר עצמה. בראשית המאה ה-19 התגוררו בעיר מספר מועט של יהודים, בין השאר אלמנה שניהלה בה מסעדה כשרה עבור היהודים שבאו לסחור בעיר. בשנת 1840 בוטל האיסור על מגורים של יהודים בעיר, ובעיר התפתחה קהילה קטנה ששכרה מבנה לצורך בית כנסת.
בין רבני העיר בראשית המאה העשרים היה רבי שאול בראך, פוסק הלכה וראש ישיבה, ומתנגד חריף לציונות, למזרחי ולאגודת ישראל.
כ-12,000 מיהודי העיר והסביבה נרצחו במהלך השואה.
לאחר המלחמה שב לעיר רבי רפאל בלום, והתמנה לאב"ד הקהילה המתחדשת. בין היתר הוא הקים בה בית דין להתרת עגונות מלחמת העולם השנייה, אך בה'תש"ח היגר לארצות הברית. כיום יש בעיר קהילה יהודית קטנה, עם מטבח ובית כנסת שפעיל בשבתות ובחגים. מרכז הקהילה נמצא לא רחוק מבית הכנסת, והוא פעיל כיום רק בחלק מהחגים ואירועים מיוחדים.
ערים תאומות

טורקיה בורסה, טורקיה
גרמניה קוטבוס, גרמניה
גרמניה וופרטל, גרמניה
הונגריה מישקולץ, הונגריה
הונגריה בודפשט, הונגריה
סלובקיה Vysoké Tatry, (סלובקיה)
ארצות הברית מוביל, ארצות הברית
סרביה ניש, סרביה
צ'כיה אוסטרבה, צ'כיה
בולגריה פלובדיב, בולגריה
פינלנד ראאה, פינלנד
פולין קרוסנו, פולין
פולין ריישא, פולין
פולין קטוביץ, פולין
רוסיה סנקט פטרבורג, רוסיה
אוקראינה אוז'גורוד, אוקראינה
איטליה ורונה, איטליה
מידע נוסף

בקושיצה ישנו שדה תעופה בינלאומי.
סטודנטים רבים מישראל לומדים באוניברסיטת פאבול יוזף ספאריק, הפועלת בעיר, וטרינריה ורפואה.
קידומת הטלפון של העיר: 055 או מחוץ לסלובקיה: 42-155.
לקריאה נוספת

בית הכנסת בקושיצה
פנקס הקהילות סלובקיה, עמוד 495–505
קאשא, בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמוד 360–363. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)
אלכסנדרה לוזה, קשה, אנציקלופדיה של המחנות והגטאות (כרך III, עמ' 343–344), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
הערות שוליים

↑  רשימת ערים תאומות מעודכנת - מתוך האתר הרשמי של העיר קושיצה
| --- | --- |
בקרת זהויות :  NLI: 987007564196305171  BnF: cb15380147z (data)  GND: 1028389-4  LCCN: n80158520  MusicBrainz: f37f3392-51d6-489e-9962-9babbe5e80c7  NKC: ge129662  NSK: 000683240  VIAF: 267768020   WorldCat (עם VIAF): 267768020 
אנדרטה לזכר יהודי קושיצה והסביבה שנספו בשואה, בבית העלמין בחולון
לוח זיכרון של הקהילה היהודית בקושיצה, לזכר 12,000 יהודי העיר שנספו בשואה
קראטה קיד 2

| --- | --- |

 בימוי:  ג'ון ג. אבילדסן 
 הופק בידי:  ג'רי ויינטראוב 
 תסריט:  רוברט מארק קאמן 
 עריכה:  ג'ון ג. אבילדסן 
 שחקנים ראשיים:  ראלף מאצ'יו (Daniel LaRusso) ניורקי מוריטה (Mr. Miyagi) ויליאם זבקה (Johnny Lawrence) Joey Miyashima ברדלי דריל וונג צ'אד מקווין קלרנס גיליארד טאמלין טומיטה יוג'י אוקומוטו מרטין קוב Jeffrey Rogers Bruce Malmuth Nobu McCarthy 
 מוזיקה:  ביל קונטי 
 צילום:  ג'יימס קרייב 
 מדינה:  ארצות הברית ארצות הברית
 חברת הפקה:  סרטי קולומביה 
 חברה מפיצה:  סרטי קולומביה, נטפליקס 
 שיטת הפצה:  וידאו על פי דרישה 
 הקרנת בכורה:  20 ביוני 1986 
 משך הקרנה:  113 דק' 
 שפת הסרט:  אנגלית 
 סוגה:  סרט רומנטי, סרט אמנויות לחימה, סיפור התבגרות, סרט נעורים, סרט דרמה, סרט פעולה 
 הכנסות באתר מוג'ו:   karatekid2
 דף הסרט ב־IMDb
 
קראטה קיד 2 (באנגלית: The Karate Kid Part II) הוא סרט דרמה ואמנויות לחימה משנת 1986. זהו סרט המשך לסרט "קראטה קיד" מ-1984. ראלף מאצ'יו ופאט מוריטה חוזרים לגלם את התפקידים אותם גילמו בסרט הקודם.
הסרט ממשיך מהמקום בו הסרט הקודם הסתיים. תלמיד בית הספר התיכון דניאל לרוסו ומדריך אמנויות הלחימה שלו מר מיאגי טסים לאוקינווה על מנת לבקר את אביו הגוסס של מר מיאגי.
שחקנים

דניאל לארוסו (ראלף מאצ'יו)
מר מיאגי (נוריוקי מוריטה)
יוקי (נובו מקארתי)
קומיקו (טמלין טומיטה)
צ'וזן תוגוצ'י (יוג'י אוקומוטו)
סאטו (דני קמקונה)
הפקה

סצנת הפתיחה של הסרט מתרחשת מיד לאחר סיום הסרט הראשון ובאופן זה יוצרת קשר בין שני הסרטים בצורה חלקה.
הפקה > מיקומי הצילומים

מיקום הצילום העיקרי של הסרט היה באזור הצפוני-מזרחי של האי אואהו שבהוואי. האזור הכפרי באוקינווה המודרנית השתנה בצורה דרסטית בשל נוכחותם של בסיסי הצבא האמריקאי, ובשל כך נאלצה ההפקה של הסרט למצוא מיקומים חלופיים לצילומי הסרט. יוצרי הסרט בחרו לצלם באזור באי אואהו שבהוואי שנמצא בבעלות פרטית של רופא מקומי. על מנת ליצור את הכפר אוקינאווה נבנו בסט הצילומים שבעה העתקים אותנטיים של בתים מאוקינאווה, ובנוסף לכך ננטעו מעל לשלושה דונם של גידולים שונים. 50 מתושבי הוואי, אשר במקור הם ילידי אוקינאווה, גויסו גם הם כתסריטאים. הצילומים החלו ב-23 בספטמבר 1985 והסתיימו ב-20 בדצמבר 1985.
פסקול

"Glory of Love" (פיטר סיטרה)
"Rock 'n' Roll Over You" (מודי בלוז)
"Fish for Life" (מנקראב)
"Rock Around the Clock" (פול רוג'רס)
"Let Me at 'Em" (סאות'סייד ג'וני)
"This is the Time" (דניס דיונג)
"Earth Angel" (ניו אדישן)
"Love Theme from The Karate Kid Part II" (ביל קונטי)
"Two Looking at One" (קארלי סימון)
"The Storm" (ביל קונטי)
קספר קוזלובסקי

קספר שמעון קוזלובסקי (בפולנית: Kacper Szymon Kozłowski; נולד ב-16 באוקטובר 2003 בקושאלין שבפולין) הוא כדורגלן פולני, המשחק בעמדת הקשר בקבוצת ברייטון אנד הוב אלביון.
קריירת מועדונים

פסקוטשי שיחק בקבוצות הנוער של בלטיק קושאלין ופוגון שצ'צ'ין הפולניות. ב-19 במאי 2019 ערך קוזלובסקי את הופעת הבכורה שלו בליגת העל הפולנית במדי פוגון שצ'צ'ין, בניצחון 0–3 על קרקוביה קרקוב במסגרת המחזור השביעי בליגה.
ב-5 בינואר 2022 חתם בברייטון אנד הוב אלביון מהפרמייר ליג והושאל מיידית לרויאל אוניון סן-ז'ילואז מליגת העל הבלגית עד לסיום העונה.
קריירה בינלאומית

ב-28 במרץ 2021 ערך קוזלובסקי את הופעת הבכורה שלו בנבחרת פולין, בניצחון 0–3 על נבחרת אנדורה במסגרת מוקדמות מונדיאל 2022.
קוזלובסקי זומן לסגל נבחרת פולין לקראת יורו 2020.
קוטוזובסקי פרוספקט

| --- | --- |

 מידע כללי
 על שם:  מיכאיל קוטוזוב 
 אורך:  8.3 ק"מ 
 מיקום
 עיר:  מוסקבה
 רובע:  דורוגומילובו, פילי-דאווידקובו
 קואורדינטות:  55°44′08″N 37°30′47″E﻿ / ﻿55.735555555556°N 37.513055555556°E﻿ / 55.735555555556; 37.513055555556
  מפת מיקום  מפה מפורטת   (למפת מוסקבה מוגדלת) קוטוזובסקי פרוספקט(למפת מוסקבה רגילה) קוטוזובסקי פרוספקט  he tabBackground:;tabBorder:#aaa;defaultTab:0;
 
קוטוזובסקי פרוספקט (ברוסית: Кутузовский проспект) היא שדרה במוסקבה, אחד מנתיבי התחבורה החשובים ביותר של הבירה. השדרה היא המשך של רחוב ארבאט החדש ומתחילה אחרי גשר נובוארבצקי.
השדרה קרויה על שם מיכאיל קוטוזוב, מנהיג צבא השדה הרוסי במהלך הפלישה הצרפתית לרוסיה.
גלריה

מלון רדיסון רויאל מוסקבה
שער הניצחון
סברבנק סיטי
קניון Oceania
מבנים בולטים ואישים מפורסמים

מס' 1/2 — מלון רדיסון רויאל מוסקבה
מס' 26 — בבניין זה גר ליאוניד ברז'נייב במשך כ-30 שנה. בבניין זה גם גרו יורי אנדרופוב וקונסטנטין צ'רניינקו.
מס' 32 — סברבנק סיטי
מס' 38 — מוזיאון בורודינסקאיה פנורמה (רו')
ראו גם

פרוספקט בגרטיון
פרוספקט הגנרל דורוחוב (אנ')
קוטה טאקאי

קוטה טאקאי (ביפנית: 高井 幸大; נולד ב-4 בספטמבר 2004 ביוקוהמה שביפן) הוא כדורגלן יפני המשחק בעמדת הבלם בקבוצת קאווסאקי פרונטלה מליגת העל היפנית ובנבחרת יפן.
קריירת מועדונים

טאקאי גדל במחלקת הנוער של קווסאקי פרונטלה מליגת העל היפנית, ובשנת 2022 החל לשחק בקבוצה הבוגרת של המועדון במסגרת ליגת העל היפנית.
קריירה בין-לאומית

טאקאי נכלל בסגל הנבחרת האולימפית של יפן לטורניר הכדורגל באולימפיאדת פריז (2024), וערך שלוש הופעות בטורניר.
ב-5 בספטמבר 2024 ערך טאקאי את הופעת הבכורה שלו בנבחרת יפן, בניצחון 7-0 על נבחרת סין במסגרת מוקדמות מונדיאל 2026.
הערות שוליים

↑  高校2年生でトップ昇格。高井幸大はフロンターレの未来を担う｜Reona Takenaka, note（ノート）, ‏2022-02-15 (ביפנית)
↑  U-23日本代表 メンバー・スケジュール（7.11-8.11 フランス） 第33回オリンピック競技大会（2024／パリ） באתר הרשמי של התאחדות הכדורגל היפנית, 3 ביולי 2024 (ביפנית)
↑  Japan 7-0 China (Sep 5, 2024) Final Score, ESPN (באנגלית)
↑  Japan vs. China PR - 5 September 2024 - Soccerway, int.soccerway.com
| נבחרת יפן – אולימפיאדת פריז 2024 |
| --- | --- | --- |
|  1 קוקובו •  2 האנדה •  3 נישיו •  4 סקינה •  5 קימורה •  6 קוואסאקי •  7 ימאמוטו •  8 פוג'יטה •  9 פוג'יו •  10 סאיטו •   11 הוסויה •  12 נוזאווה • 13 אראקי •  14 מיטו • 15 טאקאי • 16 אוהאטה • 17 הירקאווה • 18 סאטו • מאמן: אויווה |  1 קוקובו •  2 האנדה •  3 נישיו •  4 סקינה •  5 קימורה •  6 קוואסאקי •  7 ימאמוטו •  8 פוג'יטה •  9 פוג'יו •  10 סאיטו •   11 הוסויה •  12 נוזאווה • 13 אראקי •  14 מיטו • 15 טאקאי • 16 אוהאטה • 17 הירקאווה • 18 סאטו • מאמן: אויווה | יפן |
קריירה חברתית

קריירה חברתית היא פעילות חברתית שמשלבים אנשי מקצוע לצד התפתחות הקריירה המקצועית שלהם. קריירה חברתית לרוב משיקה לתחום מומחיותם של אנשים הבוחרים לשלב אותה בעיסוקיהם, ובכך היא עשויה ליצור עבורם ערך אישי וכן תרומה משמעותית לחברה.
דוגמאות לקריירות חברתיות הן למשל אנשי עסקים שעומדים בראש עמותות, פעילות בתוכניות לשילוב מנהלים מהמגזר העסקי בוועדים-מנהלים של עמותות, תוכניות לקידום מנהיגות מתנדבת או יוזמות פרטיות. ארגונים רבים בעולם מעודדים פעילות פרו בונו ושילוב של אנשי מקצוע במגזר השלישי, ומשלבים את בוגריהם בפעילות חברתית התנדבותית, במסגרת מומחיותם המקצועית. תוכניות כגון אלו מביאות להתפתחות קריירות חברתיות רבות יותר, ובכך תורמות להעצמת המגזר השלישי והגדלת משאביו.
ברחבי העולם פועלים בתחום זה ארגונים כגון "אשוקה", המאגד יזמים חברתיים מובילים בעולם ותומך בהם באמצעות מלגות ופיתוח מודלים כלכליים המאפשרים לעסק "חברתי" לשמור על רווחיות. בישראל פועלים ארגונים כגון עמותת נובה, עמותה המחברת את המגזר החברתי, העסקי והאקדמי במטרה לשפר את יכולות הניהול וההשפעה של עמותות במגזר השלישי.
הערות שוליים

↑  כדוגמת תוכניות הבוגרים באוניברסיטאות הרווארד וסטנפורד בארצות הברית
↑  אשוקה ישראל
קרוסג'ן

קרוסג'ן (באנגלית: CrossGen) היא חברת הוצאה לאור של חוברות קומיקס שפעלה בין השנים 1998 ל-2004.
החברה יצרה גלקסיה בדיונית משלה ומספרת את סיפורם של שבעה כוכבים שונים בהם אפשר למצוא הכל - ממכשפים ועד מלחמת עולמות. כל כוכב מתאפיין בדמויות מגוונות בעלות כישורים מיוחדים.
ב-24 ביולי 2010 הודיע עורך חברת מארוול קומיקס, ג'ו קסאדה, על כוונת החברה להחיות מחדש את כותרי קרוסג'ן הישנים.
הערות שוליים

↑  Marvel To Publish CrossGen, Rich Johnston, July 24th 2010
| --- | --- |
בקרת זהויות :  LCCN: no2014054598  VIAF: 162546149   WorldCat (עם VIAF): 162546149 
ערך זה הוא קצרמרבנושא קומיקס. אתם מוזמנים לתרום לוויקיפדיה ו.
קויסאנים

| --- | --- |
גבר השייך לבני הסאן
גבר השייך לבני הסאן
 אוכלוסייה
 400,000~ (סביב 2010)
 ריכוזי אוכלוסייה עיקריים
 אפריקה הדרומית
 שפות
 שפות קויסאן ואפריקאנס
 דת
 בעיקר נצרות וסאן (בושמנית)
בן שבט הסאן אוסף צמחי ציפורני השטן (אנ')
קְהוֹיְסַנִים הוא מונח הכולל את כל העמים הילידים באפריקה הדרומית שאינם דוברים אחת משפות הבנטו, המשלב בין בני הקוי קוי לבני הסאן.
הסאן נקראו בעבר בושמנים, (מאפריקאנס Boesmans מהולנדית: Boschjesmens); והקוי קוי היו ידועים בעבר כהוטנטוטים (אנ'). משערים שזה מונח אונומטופאי הולנדי המתייחס לעיצורים המצוצים הנפוצים בשפות הקוי קוי. אולם אין עדות לאטימולוגיה זו. השפה של שני העמים מקובצת תחת שפות קויסאן.
הסאן נחשבים בדרך כלל כציידים-לקטים במדבר קלהארי ובאזורים של בוטסואנה, נמיביה, אנגולה, זמביה, זימבבואה, לסוטו וצפון דרום אפריקה. המילה סאן (sān) היא משפת הקוי קוי ומתייחסת פשוט ללקטי מזון ("אלה שמרימים דברים מהאדמה") שאין בבעלותם משק חי. ככזה, הוא שימש בהתייחסות לכל אוכלוסיות הציידים-לקטים של אזור דרום אפריקה שקהילות דוברות הקוי קוי באו איתן במגע, והיה במידה רבה מונח המתייחס לאורח חיים, נבדל מאורח חיים של רועי צאן ובקר או חקלאים, ולא למוצא אתני מסוים. אמנם ישנן קוסמולוגיות ושפות נלוות הקשורות לאורח חיים זה, אך המונח במקור כלכלי ולא תרבותי או אתני.
קוי קוי הוא מציין אתני. הוא מתייחס למספר אוכלוסיות הדוברות שפות קרובות ונחשבות לקהילות הרועים ההיסטוריות באזור הכף הדרום אפריקאי, ועד לנמיביה, שם אוכלוסיות הקוי קוי של אנשי נאמה (אנ') ודמארה הן המוצא האתני הנפוץ ביותר.
אומות הקוי קוי והסאן מקובצות תחת המונח הבודד קויסאנים כמייצגות את אוכלוסיית הילידים של אפריקה הדרומית לפני שהתפשטות הבנטו (אנ') המשוערת הגיעה לאזור לפני בערך בין 1,500 ל-2,000 שנים.
עמים קויסאנים רבים הם צאצאים ישירים של התפזרות מוקדמת מאוד של בני אדם מודרניים מבחינה אנטומית לדרום אפריקה לפני 150,000 שנה. השפות שלהם מראות דמיון טיפולוגי מעורפל, מוגבל במידה רבה לשכיחות של עיצורים מצוצים. הן אינן נגזרות באופן מאומת מפרוטו-שפה משותפת, אך כיום הן מפוצלות לפחות לשלוש משפחות שפות נפרדות ובלתי קשורות (Khoe-Kwadi, ǃUi-Taa ו-Kxaa). הועלתה השערה כי הקוי קוי עשויים לייצג הגעה של אנשים מתקופת האבן המאוחרת (אנ') לדרום אפריקה, שאולי נעקרו ממקומם כתוצאה מהגירת הבנטו.
המונח קויסאנים המורכב משמות שתי האוכלוסיות הוא מוסכמה אנתרופולוגית מודרנית בשימוש מאז תחילת עד אמצע המאה ה-20. הוא נטבע על ידי לאונרד שולצה (Leonhard Schulze) בשנות העשרים של המאה ה-20 וזכה לפופולריות על ידי האנתרופולוג היהודי הבריטי אייזק שפרה (אנ'). הוא נכנס לשימוש רחב יותר משנות ה-60 בהתבסס על הצעתו של ג'וזף גרינברג לסיווגה של משפחת שפות קויסאן.
במהלך התקופה הקולוניאלית/אפרטהייד אנשים דוברי אפריקאנס עם מוצא חלקי של קויסאנים קובצו באופן היסטורי גם כשחורים של הכף (Cap Blacks, אפריקאנס: Kaap Swartes) או שחורים של מערב הכף (Western Cape Blacks, אפריקאנס: Wes-Kaap Swartes) כדי להבדיל אותם באופן לא מדויק מהעמים דוברי הבנטו, האוכלוסייה האפריקאית הילידית האחרת של דרום אפריקה שגם בה היה מוצא משמעותי של קויסאנים.
המונח קויסאנים (אוית במקור כ-Khoisan, אבל גם כ-KhoiSan‏ ,Khoi-San ו-Khoe-San) התקבל גם בשימוש בדרום אפריקה ככינוי עצמי לאחר סיום האפרטהייד בסוף שנות ה-90. מתחילת העשור השני של המאה ה-21 קיימת תנועת "פעיל קויסאן" (Khoisan activist), הדורשת הכרה וזכויות קרקע מהממשלה והמיעוט הלבן המחזיק בחלקים נרחבים מהקרקע הפרטית של המדינה.
היסטוריה > מקור

הוצע כי אבותיהם של הקויסאנים המודרניים התפשטו לאפריקה הדרומית (ממזרח או ממרכז אפריקה) לפני 150,000 שנה, אולי עוד לפני 260,000 שנים, כך שעד תחילת ה"מגה בצורת (אנ')" בתקופה המזוהה כ-Marine Isotope Stage 5 (אנ')‏ (MIS 5) לפני 130,000 שנה, היו שני אשכולות אוכלוסייה קדמונית באפריקה, נושאי הפלוגרופ L0 (אנ') בדרום אפריקה האבות הקדמונים של הקויסאנים ונושאים של הפלוגרופ L1-6 (אנ') במרכז/מזרח אפריקה אבותיהם הקדמונים של כל השאר. קבוצה זו הולידה את אוכלוסיית הסאן של ציידים-לקטים. קרובי משפחתם החיים הקרובים ביותר הם בני ההדזה מצפון-מרכז טנזניה; ופיגמים בני מבוטי ממזרח קונגו. גל הגירה מאוחר בהרבה, סביב או לפני תחילת של ספירת הנוצרים, היה המקור לבני הקוי קוי, שהיו רועי צאן. קבוצה זו נשאה DNA מקבוצות אירו-אסייתיות כמו גם מכמה קבוצות ניאנדרטלים.
בשל התפשטותן והתפצלותן המוקדמות, משערים שהאוכלוסיות שמקורן קויסאני ייצגו את "האוכלוסייה האנושית הגדולה ביותר" במהלך רוב ציר הזמן של בני אדם מודרניים מבחינה אנטומית, מההתפצלות המוקדמת שלהן לפני 150,000 שנים ועד לתושבי אירואסיה האחרונים לפני 70,000 שנים. הם היו נפוצים הרבה יותר מאשר היום, התפוצה המודרנית שלהם היא תוצאה של הכחדתם במהלך התפשטות הבנטו (אנ'). הם היו מפוזרים ברוב חלקי דרום ודרום-מזרח אפריקה. הייתה גם הגירה חזרה משמעותית של נושאי L0 לכיוון מזרח אפריקה בין 120,000 ל-75,000 שנים. ריטו ואחרים (2013) משערים כי ייתכן שלחץ מהגירה חזרה כזו אף תרם לפיזור אוכלוסיות מזרח אפריקה אל מחוץ לאפריקה לפני 70,000 שנים בערך.
היסטוריה > תקופת האבן העליונה

אוכלוסיות הסאן של האבות הקדמונים של הקויסאנים היו מפוזרות בכל רחבי דרום ומזרח אפריקה לאורך תקופת האבן המאוחרת לאחר כ-75,000 שנים לפני זמננו. התפשטות נוספת המתוארכת לכ-20,000 שנים לפני זמננו הוצעה בהתבסס על התפלגות ההפלוגרופ L0d. ריטו וחוקרים אחרים מציעים קשר בין התפשטות זו לבין התפשטות עיצורים מצוצים לשפות מזרח אפריקאיות (שפת הדזה (אנ')).
התרבות הסאנגואית (אנ') של תקופת האבן המאוחרת (אנ') התפשטה בדרום אפריקה באזורים שבהם כמות המשקעים השנתית היא פחות מ-1,000 מילימטרים. עמי הסאן והקוי קוי העכשוויים דומים לאלה המיוצגים על ידי שרידי השלד הסאנגואי העתיק.
בניגוד לפרשנות המסורתית שמוצאת מקור משותף לקוי קוי ולסאן, עדויות אחרות העלו כי אבותיהם של עמי הקוי קוי הם מהגרים חקלאיים לדרום אפריקה, תקופה קצרה יחסית לפני התפשטות הבנטו, שנטשו את החקלאות כשהאקלים נעשה צחיח והצטרפו לסאן כציידים-לקטים או המשיכו להיות רועי צאן.
עם הגעתם המשוערת של רועי הצאן והחקלאים רועי הצאן מבני הבנטו לדרום אפריקה שהחלה לפני כ-2,300 שנה, התפתחות לשונית נראית מאוחר יותר בעיצורים המצוצים ובמילים שאולות משפות קויסאן עתיקות לאבולוציה של החקלאים רועי הצאן והציידים-לקטים, קהילות שבסופו של דבר התפתחו לקהילות הלשוניות המודרניות הקיימות, המאוחדות, המצויות בדרום אפריקה, בוטסואנה ונמיביה (למשל בני הקוסה, הסוטו, הטסואנה (אנ'), והזולו בדרום אפריקה).
כיום קבוצות אלו מייצגות את הרוב הכמותי של צאצאי קויסאנים עתיקים מעורבים המונים מיליונים.
היסטוריה > העברה בכפייה בבוטסואנה

סכסוך אדמות האבות בבוטסואנה (אנ') נוגע לשמורת הציד של מרכז קלהארי (אנ') (CKGR), שהוקמה ב-1961 עבור חיות בר, בעוד שהסאן הורשו להמשיך את אורח חייהם של ציידים-לקטים. בשנות ה-90 של המאה ה-20 החלה ממשלת בוטסואנה במדיניות של "העברת" תושבי CKGR מחוץ לשמורה. בשנת 2002 ניתקה הממשלה את כל השירותים לתושבי CKGR. החל מאבק משפטי, ובשנת 2006 קבע בית המשפט העליון של בוטסואנה כי התושבים הוצאו בכוח ובאופן לא חוקתי. עם זאת, מדיניות ההעברה נמשכה, ובשנת 2012 פנו אנשי הסאן (בסארווה) לאומות המאוחדות כדי לאלץ את הממשלה להכיר בזכויותיהם על הקרקע והמשאבים.
רבים מתושבי הסאן הילידים בבוטסואנה, הועברו בכוח מאדמתם לשמורות. כדי לגרום להם לעבור למקום אחר, נמנעה מהם גישה למים על אדמתם ועמדו בפני מעצר אם הם צדו, מה שהיה מקור המזון העיקרי שלהם. אדמותיהם שוכנות באמצע שדה היהלומים העשיר בעולם. באופן רשמי, הממשלה מכחישה שיש קשר כלשהו לכרייה וטוענת שההעברה נועדת לשמר את חיות הבר והמערכת האקולוגית, אף על פי שאנשי הסאן חיו חיים ברי קיימא על האדמה במשך אלפי שנים. בשמורות נאבקים בני הסאן למצוא תעסוקה, ואלכוהוליזם מהווה בעיה חמורה בקרבם.
"בושמנים צולים ארבה" – סמואל דניאל (1805)
אישה מבני הסאן בנמיביה (תצלום 1984)
מחנה בושמנים ב-2005
"קוי קוי מתארגנים לנדוד" – סמואל דניאל (1805)